
Besugárzott élelmiszerek tárolás alatti változásainak vizsgálata

Az utóbbi évtizedekben számos nyersen fogyasztott, minimálisan feldolgozott növényi eredetű élelmiszer okozta megbetegedést rögzítettek. Mindezek elkerülésére számos jól ismert technológia (pl.: hőkezelés, szárítás, kémiai szerek) mellett sikeresen alkalmazott módszer az élelmiszerek ionizáló sugárzással történő tartósítása is.
Vizsgálataink célja ezért mosott és darabolt almák mikrobiológiai paramétereinek változásának nyomon követése különböző dózisú ionizáló sugárkezelés hatására, valamint az azt követő 8 napos tárolás alatt. Emellett a minták érzékszervi összehasonlítására is sor került.
A vizsgálat során három almafajtából (Golden, Granny Smith, Idared) készült mosott, kockázott mintákat fedett műanyag dobozokba csomagoltuk, majd 4 különböző sugárdózissal (0,5 kGy, 1 kGy, 1,5 kGy, 2 kGy, 60Co sugárforrás, Agroster Zrt, Budapest) kezeltük. A mintákat 8 napon át hűtőszekrényben, 5 °C-on tároltuk. A mikrobiológiai vizsgálatok során megállapításra került az összcsíraszám, aerob és anaerob spóraszám, koliformszám, élesztő-és penészgomba szám, valamint a Staphylococcus aureus, a Salmonella spp., és a L. monocytogenes baktériumok esetleges jelenlétének kimutatása.
A vizsgálat eredményei azt mutatták, hogy már a 0,5 kGy-el kezelt minták összcsíraszáma is közel 2 nagyságrendet csökkent a kontroll minták értékeihez képest. A 8 napos tárolási kísérlet során kezelt minták mikrobaszámai minden esetben a kontroll minták értékei alatt maradtak.
Az aerob és anaerob baktériumspórák száma a tárolás során kimutatási határ alatt volt.
Az almaminták alacsony koliform számát már a 0,5 kGy-es besugárzás kimutatási határ alá csökkentette, ami a tárolás során jelentős mértékben nem változott.
A kísérletben a mikrobióta túlnyomó részét az élesztőgombák adták, melyet az 1 kGy-es sugárdózis csökkentett nagyobb mértékben, majd a tárolás során az élesztőgombák lassú szaporodása volt megfigyelhető.
A penészgombák száma mind a kezelt mind a kezeletlen mintákban a 8 napos hűtött tárolás során végig alacsony értéket mutatott.
A vizsgálat során Staphylococcus aureus, Salmonella spp., és L. monocytogenes egyik mintából sem volt kimutatható.
Az érzékszervi vizsgálatok eredményeit értékelve azt tapasztaltuk, hogy a bírálók nem tudtak különbséget tenni a kezeletlen és besugárzott minták vizsgált tulajdonságai (szín, illat, íz, állomány) között.
 



